
	讜讘诪讜讱 砖讛转拽讬谞讛 诇谞讚转讛. 驻''讛 讘讗讜转讜 诪拽讜诐 砖讬讘诇注 讘讜 讛讚诐 讜诇讗 讬讟谞驻讜 讘讙讚讬讛 讜诇''谞 讚讗''讻 讗爪讜诇讬 讟讬谞讜祝 讛讜讗 讜诪砖讜讬 讛讜讗 讻讚讗诪专 讘驻''拽 (讚祝 讬讗:) 讚讻诇 讗爪讜诇讬 讟讬谞讜祝 诇讗 讞砖讬讘 讜诪砖讜讬 讛讜讗 诇讻谉 谞''诇 砖诇讗 讬驻讜诇 注诇 讘砖专讛 讜转讬讬讘砖 注诇讬讛 讜谞诪爪讗 诪爪注专讛: 讜讘诇讘讚 砖诇讗 转转谉 诇讻转讞诇讛 讘砖讘转. 驻讬专砖 讛专''专 驻讜专转 讙讝讬专讛 诪砖讜诐 砖讞讬拽转 住诪诪谞讬诐 讻讬讜谉 讚诇专驻讜讗讛 讛讜讗 讜诇''谞 讚讗诐 讻谉 讗诐 谞驻诇 讗诪讗讬 诇讗 转讞讝讬专 讛讗诪专 讘驻专拽 讘转专讗 讚注讬专讜讘讬谉 (讚祝 拽讘: 讜砖诐) 诪讞讝讬专讬谉 专讟讬讛 讘诪拽讚砖 讗讘诇 诇讗 讘诪讚讬谞讛 讜注''讻 诇讗 讗住专讬谞谉 诇讛讞讝讬专 讛专讟讬讛 讗诇讗 诪砖讜诐 砖诪讗 讬诪专讞 讜讛讻讗 诇讗 砖讬讬讱 诪讬专讜讞 讚讗讬谉 砖讬讬讱 诪讬专讜讞 讗诇讗 讘讚讘专 诇讞 讻讙讜谉 专讟讬讛 讗讘诇 讘驻诇驻诇讬谉 讜讘讙诇讙诇讗 诇讗 砖讬讬讱 诪讬专讜讞 诇讻谉 谞''诇 讜讘诇讘讚 砖诇讗 转转谉 诇讻转讞诇讛 诪驻谞讬 砖谞专讗讛 讻诪注专诪转 诇讛讜爪讬讗讛 讜诇驻讬专讜砖 讝讛 讻诇 讛谞讱 讚诇注讬诇 诪讜讱 砖讘讗讝谞讛 讜砖讘住谞讚诇讛 讗住讜专讬谉 诇转转 诇讻转讞诇讛 讜讗''转 讗''讻 讛讬讻讬 砖专讜 诇拽诪谉 驻讜专驻转 注诇 讛讗讘谉 讗讜 注诇 讛讗讙讜讝 讜讛讗 谞专讗讛 讻诪注专诪转 讜讬''诇 讚讛转诐 谞讬讻专 讛讚讘专 讜讛讻诇 讬讜讚注讬谉 讚诇讻讱 爪专讬讻讛 讜诇讬讻讗 砖讜诐 讞砖砖讗 讗讘诇 讘讚讘专 砖讛讬讗 谞讜转谞转 讘转讜讱 驻讬讛 讗讬谞诐 讬讜讚注讬谉 诇诪讛 讛讬讗 谞讜转谞转: 讜讘诇讘讚 砖诇讗 转爪讗 讝拽谞讛 讘砖诇 讬诇讚讛 讜讬诇讚讛 讘砖诇 讝拽谞讛. 讻讱 讛讬讗 注讬拽专 讛讙讬专住讗 讜讛砖转讗 驻专讬讱 砖驻讬专 讘砖诇诪讗 讝拽谞讛 讘砖诇 讬诇讚讛 砖讘讞 讛讜讗 诇讛 驻讬专讜砖 讜诪砖讜诐 讛讻讬 讗讬爪讟专讬讱 诇讗砖诪注讬谞谉 砖诇讗 转爪讗 讚讗驻讬诇讜 讛讻讬 诪讞讻讜 注诇讛 讗诇讗 讬诇讚讛 讘砖诇 讝拽谞讛 讗诪讗讬 讙谞讗讬 讛讜讗 诇讛 驻讬专讜砖 讗诪讗讬 讗讬爪讟专讬讱 诇讗砖诪注讬谞谉 讚诇讗 转爪讗 驻砖讬讟讗 讚讻讬讜谉 讚讙谞讗讬 讛讜讗 诇讛 讜讚讗讬 诪讞讻讜 注诇讛 讜砖拽诇讛 诇讛讜 讜讻讬讜谉 讚转谞讗 讝拽谞讛 讘砖诇 讬诇讚讛 讗住讜专 讻诇 砖讻谉 讬诇讚讛 讘砖诇 讝拽谞讛 讜讚讜讞拽 讛讜讗 诇讜诪专 讝讜 讜讗''爪 诇讜诪专 讝讜 拽转谞讬 讜讗讬转 讚讙专住讬 讗讬驻讻讗 讜讘诇讘讚 砖诇讗 转爪讗 讬诇讚讛 讘砖诇 讝拽谞讛 讜讝拽谞讛 讘砖诇 讬诇讚讛 讜讗讬谞讜 诪讬讜砖讘 讚讗''讻 讗诪讗讬 驻专讬讱 讬诇讚讛 讘砖诇 讝拽谞讛 讗诪讗讬 砖讛专讬 讻讱 讛讜讗 讚专讱 讛砖''住 诇砖谞讜转 讛驻砖讜讟 转讞诇讛 讜讛专讘 驻讜专转 诪讬讬砖讘 讙讬专住讗 讝讜 讜讛''驻 讗诇讗 讬诇讚讛 讘砖诇 讝拽谞讛 讗诪讗讬 讗讬爪讟专讬讱 讙谞讗讬 讛讜讗 诇讛 讚诇注讜诇诐 诇讗 转爪讗 讘讛谉 讗驻讬诇讜 讘讞讜诇: 专讘讬 注谞谞讬 讘专讘讬 砖砖讜谉 讗诪专 讛讻诇 讻讻讘讜诇. 讜谞专讗讛 讚讛诇讻讛 讻专讘讬 注谞谞讬 诪讚讗诪专 诪讬诇转讬讛 诪砖诪讬讛 讚专讘讬 讬砖诪注讗诇 讘专' 讬讜住讬 讜专' 讬砖诪注讗诇 转谞讗 讛讜讗 讜驻诇讬讙 讜注讜讚 讚讘砖诇 住讜驻专讬诐 讛诇讱 讗讞专 讛诪讬拽诇 讜专' 注谞谞讬 讚诪转讬专 讘讞爪专 讛讬讬谞讜 讗驻讬诇讜 讘讞爪专 砖讗讬谞讛 诪注讜专讘转 讚讘讞爪专 诪注讜专讘转 诇讬讻讗 砖讜诐 讞讚讜砖 讗诐 讻谉 谞砖讬诐 诪讜转专讜转 诇讛转拽砖讟 讘讘讬转 讜讘讞爪专 讘讟讘注讜转 讜讘转讻砖讬讟讬谉 讜讗谞讜 砖讗讬谉 诇谞讜 专讛''专 讙诪讜专 讚讻诇 专讛''专 砖诇谞讜 讻专诪诇讬转 讛讬讗 砖讛专讬 讗讬谉 诪讘讜讗讜转 砖诇谞讜 专讞讘讜转 讬''讜 讗诪讛 讜诇讗 住' 专讬讘讜讗 讘讜拽注讬诐 讘讜 讛专讬 讛讜讗 讻讞爪专 砖讗讬谞讛 诪注讜专讘转 讜诪讜转专讜转 谞砖讬诐 砖诇谞讜 诇讛转拽砖讟 讘讟讘注讜转 讜讘转讻砖讬讟讬诐 讻驻专''转 讜讛拽砖讛 专''讬 讚讗驻讬诇讜 讗讬 专讛''专 砖诇谞讜 讞砖讬讘 讻讻专诪诇讬转 讛讬讻讬 砖专讜 讻诪讜 讞爪专 讜讛讗诪专 诇拽诪谉 驻专拽 讻诇 讻转讘讬 (讚祝 拽讻.) 讙讘讬 讚诇讬拽讛 讚诪讜转专 诇讛爪讬诇 讘讞爪专 砖讗讬谞讛. 诪注讜专讘转 讜诇讗 讘讻专诪诇讬转 讜讗讜诪专 专讘讬谞讜 讘专讜讱 讻讬讜谉 讚诇讚讬讚讛讜 讛讜讜 诇讛讜 专讛''专 讙诪讜专讛 诇讗 诪讚诪讜 讻专诪诇讬转 诇讞爪专 砖讗讬谞讛 诪注讜专讘转 讜讗住专讬谞谉 讻专诪诇讬转 诪砖讜诐 专讛''专 讗讘诇 讗谞讜 砖讗讬谉 诇谞讜 专讛''专 讻诇诇 讗讬谉 诇讛讞诪讬专 讘讻专诪诇讬转 讻''讻 讜讛''专 砖诪砖讜谉 诪爪讗 讻转讜讘 讘砖诐 专讘讬谞讜 砖专 砖诇讜诐 讚讚讘专 砖讛讜讗 专讙讬诇讜转 诇讛专讗讜转 讝讜 诇讝讜 讗住讜专 讜讻砖讗讬谞诐 专讙讬诇讜转 诪讜转专讜转 讜谞砖讬 讚讬讚谉 讗讬谞谉 诪专讗讜转 转讻砖讬讟讬讛谉 讜讟讘注讜转讬讛谉 讜诪砖''讛 诪讜转专讜转 诇爪讗转 讘讛谉 讜住讜祝 讚讘专 讗诪专讜 讛拽讚诪讜谞讬诐 讚诪讜转专讜转 诇爪讗转 讘讛谉 讚诪讜讟讘 讬讛讜 砖讜讙讙讜转 讜讗诇 讬讛讜 诪讝讬讚讜转:





专讘讬谞讜 讞谞谞讗诇

诪转谞讬' 讬讜爪讗讛 讗砖讛 讘讞讜讟讬 砖讬注专 讻讜'. 



讗诪专 [专讘] 讻诇 砖讗住专讜 讞讻诪讬诐 诇爪讗转 讘讜 诇专讛"专 讗住讜专 诇爪讗转 讘讜 讗驻讬诇讜 诇讞爪专 讞讜抓 诪讻讘讜诇 讜驻讗讛 谞讻专讬转 讻讚讬 砖诇讗 转转讙谞讛 注诇 讘注诇讛. 讜讛诇讻转讗 讻讜转讬讛 讚专讘 讜讗注"讙 讚讗诪专讬谞谉 专' 讬砖诪注讗诇 讘"专 讬讜住讬 转谞讗 讛讜讗 讜驻诇讬讙 诇讬转 讛诇讻转讗 讻讜讜转讬讛. 



讗诪专 专讘 讬讛讜讚讛 讗诪专 专讘 讻诇 诪拽讜诐 砖讗住专讜 讞讻诪讬诐 诪驻谞讬 诪专讗讬转 讛注讬谉 讗驻讬' 讘讞讚专讬 讞讚专讬诐 讗住讜专. 讜讗拽砖讬谞谉 注诇讬讛 转谞谉 讘驻专拽讬谉 讚拽诪讬 讚讬谉 转谞谉 诇讗 讘讝讜讙 讗注"驻 砖讛讜讗 驻拽讜拽 讜转谞讬讗 驻讜拽拽讬谉 诇讛 讝讜讙 讜诪讟讬讬诇转讗 讘讞爪专.





专诪讘"谉

诪转谞讬': 讘讻讘讜诇 讜讘驻讬讗讛 谞讻专讬转 诇讞爪专. 讗讬讻讗 讚拽砖讬' 诇讬', 讛讗 诪专讬砖讗 砖诪注转 诪讬谞讛 讚拽转谞讬 (谞讝.) 诇专砖讛"专, 讛讗 诇讞爪专 砖专讬. 讜讻谉 谞诪讬 讟讜讟驻转 讜住专讘讬讟讬谉 讘讝诪谉 砖转驻讜专讬谉 诪专讬砖讗 砖诪注转 诪讬谞讛 讚拽转谞讬 讜诇讗 讘讟讜讟驻' 讜诇讗 讘住专讘讬讟讬谉 讘讝诪谉 砖讗讬谞谉 转驻讜专讬谉 讛讗 转驻讜专讬谉 砖"讚 讜讗"诇 讚讛谞讱 谞诪讬 诪讬爪专讱 爪专讬讻讜 讚讗讬 诪专讬砖讗 讛"讗 讛"讛 讙诪讬 诇讟讜讟驻转 讜住专讘讬讟讬谉 讗诇讗 讚讗转讗 诇讗砖诪讜注讬' 讚讗驻讬' 讗讬谞谉 转驻讜专讬谉 谞诪讬 讗讬谞讛 讞讬讬讻转 讞讟讗转 讜讻谉 讗转讛 诪驻专砖 讘诪讞讟 讜讟讘注转 讜讻谉 谞诪讬 讗讬 诇讗 讛讚专 讜转谞讬 讘讻讘讜诇 讜讻驻讬讗讛 谞讻专讬转 诇讞爪专 讛"讗 讚讻讜诇讛讜 谞诪讬 诇讗 讗住专讬 讗诇讗 谞专讛"专 讗讘讜 诇讞爪专 诇讗 诪讬讬专讬 诪讬讚讬 讚讛讜讛 讗讻讘讜诇 讜讝"讛 讛讚专 讜转谞讬 讙讬' 诇诪讬诪专讗 讚讜拽讗 讻讘讜讜 讛转讬专讜 诇讞爪专 讜诇讗 砖讗专 讛转讻砖讬讟讬谉. 讜拽"诇 讗诪讗讬 诇讗 转谞讗 讘专讬砖讗 驻讬讗讛 谞讻专讬转 讘讛讚讬 讘讘讜诇 讜讗驻砖专 砖讘讻讘讜诇 注爪诪讬 讚讬 谞讜 诇诇诪讜讚 诇砖讗专 讛转讻砖讬讟讬谉 砖诇讗 讬爪讗 讘讛谉 诇讞爪专. 讜诇"谞 讚讗讜专讞讗 讚转谞讗 讛讜讗 诇'讬讬转谞讬 讗讬住讜专讗 讜诪讛讚专 讜诪转谞讬谞讛讜 诇讛转讬专讗 诪砖讜住 讞讚讗 专讘讜转讗 讘注诇讬.讗 讻讚转谞谉 讘讗诇讜 讟专讬驻讜转 (讞讜诇讬谉 诪讘.) 讜讗诇讜 讻砖专讜转 (砖诐 谞讚.) 讜讻谉 讘驻住讜诇讬 讗转专讜讙 (住讜讻讛 讻讟:), 讜讻谉 讻讬讜爪讗 讘讛谉, 讗祝 讻讗谉 诪砖讜诐 讞讜讟讬 砖注专 讜讛谞讱 讚讛转讬专讗 转谞讬 谞诪讬 讛谞讱 诇讛转讬专讗. 讜讛讜讬 讬讜讚注 砖诇讚讘专讬 讛讻诇 讻讘讜诇 讚砖谞讜讬 讘专讬砖讗 讚讬'转谞讬' 讛讜讗 讛砖谞讜讬 讘住讬驻', 讜注讜诇讗 讚诪驻专砖 讻讚讬 砖诇讗 转转讙谞讛 注诇 讘注诇' 住"诇 讻诪"讚 讻讬驻讛 砖诇 爪诪专 转谞谉, 讜诪"讚 讻讘诇讗 讚注讘讚讗 转谞谉 讗诪专 讛讗讬 讟注诪讗 讘驻讬讗讛 谞讻专讬转 讜讙讘讬 讻讘讜诇 砖诇讗 讬讻注讜住 专讘讛 注诇讬讛 诇讜诪专 砖讛讬讗 诪专讗讛 注爪诪讛 诇讚注转 讻讘转 讞讜专讬谉, 讗"谞 诇讗 讙讝专讜 讘住讬诪谞讬 注讘讚讬转 讘讛爪专 讚谞讗讜 转讻砖讬讟讬谉 谞讬谞讛讜 讜讻讬 谞驻拽讗 砖诇驻讗, 讚讗讚专讘讛 讘讛讻讬 谞讬讞讗 诇讬'. 讜讗讬谉 讚讘专讬 专砖"讬 谞"诇 谞讜讞讬谉 讘讝讛, 砖讗诪专 讚讛讻讗 诇讚"讛 讻讬驻讛砖诇 爪诪专 转谞谉, 讜讗诐 讻谉 拽砖讬' 住讬驻讗 诇诪讗谉 讚讗诪专 讻讘诇讗 讚注讘讚讗 转谞谉:





讗诪专 专讘 讻诇 砖讗住专讜 讞讻诪讬诐 诇爪讗转 讘讜 诇专讛"专 讗住讜专 诇爪讗转 讘讜 诇讞爪专. 诇讗讜 讚讜拽讗 讞爪专, 讗诇讗 讗住讜专 诇诇讘砖谉 讘讘讬转 讻诇诇 讜讻诇 砖讗住专讜 讞讻诪讬诐 讛讬讬谞讜 讘讬谉 讗讜转谉 砖讗诪专讜 讗讬谞讜 讞讬讬讘 讞讟讗转 讘讬谉 讗讜转谉 砖讗诪专讜 讞讬讬讘 讞讟讗转 讜讘诇讘讚 讚专讱 诪诇讘讜砖 讻讬讜谉 讚诇讘讜砖 讘讛谉 讘讘讬转 讞讜砖砖讬谉 砖诪讗 讬爪讗 讘讛谉 诇砖讜拽 砖讗讬谉 讚专讱 诇驻砖讜讟 讜砖讜讻讞 讜讬讜爪讗 讛讜讗 讜诇讬讻讗 讛讻讗 诇诪讬诪专 讛讬讗 讙讜驻讛 讙讝讬专讛 讘砖讗讬谞讜 讞讬讬讘 讞讟讗转 讜讗谞谉 谞讙讝讜专 讘讘讬转 讜讞爪专 讗讟讜 专讛"专 讚讛讗 讗诪专谉 讘转讻砖讬讟讬谉 砖讛讜讗 诇讘讜砖 讗讬谉 讚专讱 诇驻砖讟谉 讜讛讬讬谞讜 讚讗诪专讬' 讘驻' 讻讬专讛 讛砖讬专讬谉 讜讛谞讝诪讬谉 讜讛讟讘注讜转 讛专讬 讛谉 讻讻诇 讛讻诇讬诐 讛谞讬讟诇讬谉 讘讞爪专 讜讗诪专 注讜诇讗 诪"驻' 讛讜讗讬诇 讜讗讬讻讗 转讜专转 讻诇讬 注诇讬讛谉 讗诇诪讗 讗住讜专 诇诇讘砖谉 讘讬谉 讘讘讬转 讘讬谉 讘讞爪专 讜讛讬讬谞讜 讚讗诪专讬' 讬砖专讬谞谉 讻讘讜诇 砖诇讗 转转讙谞讛 注诇 讘注诇讛 讜讛讬讬谞讜 讘讘讬转 讜诪讬讛讜 讗诇讛 讜专讜诪讞 讘讬讚 讘讞爪专 诪讜转专 讚讛讗 诇讗讜 讚专讱 诪诇讘讜砖 讛讜讗 讜讟诇讟讜诇 讻注诇谞讜讗 讛讜讗 讜讻诇讬诐 讛诇诇讜 谞诪讬 诇爪讜专讱 诪讟诇讟诇讬谉 讛谉 讜讛讻讬 讗讬转讗 诇拽诪谉 讘讚讜讻转讗. 讜砖诪讗 谞讗诪专 讚讘讘讬转 诪讜转专 讜诇讗 讗住专讜 讗诇讗 讘讞爪专 讚讚讬讬专讬 讘讬' 专讘讬诐 讜讚诪讬 诇专讛"专 讜砖诇驻讗 讜诪讞讜讬讬讗 讛转诐 讜讗讬讻讗 诇讗 转转讙谞讛 注诇 讘注诇讛 讚讞讝讬 诇讛 讘讞爪专 砖讗诇讜 讘专砖讜转 讛专讘讬诐 讗讬谞讜 专讜讗讛 讗讜转讛 讜诪讛 砖讗诪专讜 讛专讬 讛谉 讻讻诇 讛讻诇讬诐 讛谞讬讟诇讬谉 讘讞爪专 诇讜诪专 讚讗祝 注诇 讙讘 讚诇讗 讞讝讬 讛转诐 诇诇讘讬砖讛, 讜讗祝 诇讛讻谞讬住谉 诇讘讬转 讘讬讚讜 诇讗 讞讝讬 讻砖讗讬谞讛 诪注讜专讘转 谞讟诇讬谉 讛谉 讘讞爪专 诪砖讜诐 讚讞讝讬 诇讻住讜讬讬 诪讗谞讬. 讜专讗讬转讬 诇专' 诪砖讛 讛住驻专讚讬 讝"诇 砖驻讬' 讗住讜专 诇爪讗转 讘讛谉 诇讞爪专 讘砖讗讬谞讛 诪注讜专讘转 讗讘诇 诇诪注讜专讘转 诪讜转专 讜讗爪"诇 讘讘讬转 讜拽"诇 讗诐 讻谉 讗驻讬诇讜 讘讞爪专 砖讗讬谞讛 诪注讜专讘转 专讗讜讬谉 讛谉 诇诇讘讬砖讛 砖诐 讻砖诐 砖专讗讜讬谉 诇讻住讜讬讬 诪谞讗 砖讛专讬 诪讜转专 诇讟诇讟诇 讘讻讜诇讛 (讜诇讗) [讚讛讗 诇驻"讝 诇讗] 讗住专讜 讗诇讗 诇爪讗转 讘讛谉 诪讘讬转 诇讞爪专 诪驻讙讬 砖讗住讜专 诇讛讜爪讬讗 讻诇讜诐 讚专讱 讟诇讟讜诇 诪讘讬转 诇讞爪专 讗讜 注讘讚专 讻注讬谉 讙讝讬专讛 讚讬诇诪讗 砖诇驻讗 讜诪讞讜讬讬讗 讜诪驻拽讗 诇讛讜 讘讬讚 诪讘讬转 诇讞爪专, 讜注讜讚 讚诇讗 谞讛讬专, 讚讞爪专 住转诐 诇讗讜 砖讗讬谞讛 诪注讜专讘转 诪砖诪注:





讛讗 讚转谞谉 砖谉 转讜转讘转 讜砖谉 砖诇 讝讛讘. 诇讗 讞讚讗 拽转谞讬, 砖谉 转讜转讘转 砖讛讬讗 砖诇 讝讛讘 讻诪讜 砖驻专砖"讬 讝"诇, 讚讗"讻 砖谉 砖谉 诇"诇 讜诇讗讜 讗讛转讬专讗 讚专讬砖讗 拽讗讬 讻诇"讗 砖驻专砖"讬 讝"诇 讚讛讜讛 诇讬讛 诇诪讬诪专 讜讘砖谉 转讜转讘转. 讗诇讗 转专转讬 拽转谞讬, 讜讘转专讜讬讬讛讜 驻诇讬讙讬. 讜诪驻讜专砖 讘讬专讜砖诇诪讬 (讜,讛) 讗"专 讬讜住讬 诪住转讘专讗 砖诇 讝讛讘 砖注诪讚讛 诇讜 讘讬讜拽专 诇讗 转爪讗 讚讗讬 谞驻诇讛 讜讚讗讬 诪讞讝专讬' 诇讬讛 讜讗拽砖讬' 砖谉 转讜转讘转 诪讗讬 讗讬转 诇讱 讜诪驻专拽讬' 注讜讚 讛讜讗 讚诪讘讛转讗 诇诪讬诪专 诇谞讙专讛 讚注讘讚 诇讛 讞讜专讬 讜讻讬 谞驻诇讛 讬讚讗讬 诪讞讝专讬' 诇讬' 谞专讗讛 砖讛讜讗 砖诇 注抓 讜驻讬' 转讜转讘转 讙讬讜专转 专"诇 谞讻专讬转 诪诇砖讜谉 转讜转讘 讜讛讻讜讜谞讛 砖谞转讬砖讘讛 转讞转 砖讬谞讛 砖谞驻诇讛 注讬讬谉 讘驻讬' 讛诪砖谞讛 诇讛专诪讘"诐 讝"诇 讜诪诇转 转讜砖讘 驻讬' 注讬讬谉 讘讛专讗讘"注 讝"诇 驻专砖转 诇讱 诇讱 讜诇驻讬 砖讛讝讻讬专讜 讘讬专讜砖诇诪讬 谞讙专 讜讗住专讜讛 诪驻谞讬 砖讛讬讗 讘讜砖讛 诇讜诪专 诇谞讙专 诇注砖讜转 诇讛 诇驻讬 砖讛谞讙专 讬讻讬专 讘讛 砖讗讬谉 诇讛 讻诇 (砖讬注讜专讜) [砖讬谞讬讛] 砖讗诐 讛讬讛 诇讛 诇诪讛 讛讬讗 注讜砖讛 砖谉 砖诇 注抓 讗讘诇 砖诇 讻住祝 讜砖诇 讝讛讘 讗讬谉 讘讛 诪砖讜诐 讞砖砖讗 讝讜 诇驻讬 砖讬讻讜诇讛 讛讬讗 诇讜诪专 砖诇谞讜讬 讛讬讗 注讜砖讛 诇讬讟诇讛 讘讬讚讛 讻诪讜 砖诪谞讛讙 讛谞砖讬诐 诇注砖讜转 爪讜专转 讻诇 讚讘专 诪讝讛讘 讜诪转讜讱 砖讚诪讬' 讬拽专讬诐 讗住讜专 诪"诪 诇讙诪' 讚讬诇谉 诇讗 诪砖诪注 讚诪砖讜诐 讚诇诪讗 谞驻诇讛 讛讬讗 讻诇诇 讗诇讗 诪砖讜诐 讚讬诇诪讗 砖诇驻讗 讜诪讞讜讬讬讗 讜砖诇 讻住祝 讚诪讜转专 诪砖讜诐 讚讚讜诪讛 诇砖谉 讜砖诇 讝讛讘 讻讬讜谉 砖诪讻讬专讬谉 讘讛 诪讞讜讬讬讗 讛讬讗 诇讛讜 转讻砖讬讟 讚讬讚讛 讜诇专' 讻讬讜谉 砖谞砖讗专讛 讞住专讛 砖谉 诇讗 诪讞讜讬讗 讜砖谉 转讜转讘转 谞诪讬 诇讞讻诪讬诐 诪讞讜讬讬讗 讚转讻砖讬讟 讛讜讗 诇讛 讗注"讙 讚诪讙谞讬讬讗 讘讛. 讜讬"诪 砖谉 转讜转讘转 砖讛讬讗 注砖讜讬' 诇讛讜砖讬讘讛 注"讙 砖谉 砖讞讜专讛 讜讛讬讗 讻注讬谉 讚驻讜住 诇砖谉 讜诪驻谞讬 讻讱 讛讬讗 讘讜砖讛 诇讛专讗讜转 诇谞讙专 讗讜 诇讗讜诪谉 诇注砖讜转 诇讛 讗转专转 砖讛专讬 爪专讬讱 讛讜讗 诇注砖讜转讛 讘讚驻讬住讛 讗讘诇 砖谉 砖诇 讝讛讘 砖讛讬讛 诪讜谞讞转 讘诪拽讜诐 砖谉 砖讛讬讗 讞住专讛 讗讬谞讛 爪专讬讻讛 讻诇 讻讱 讜讗讬谞' 爪专讬讻' 诇讛专讗讜转 砖谞讬' 诇讗讜诪谉:





专砖讘"讗

诪转谞讬': 讘讟讜讟驻转 讜讘住专讘讬讟讬谉 讘讝诪谉 砖讛谉 转驻讜专讬谉. 讜讗诐 转讗诪专 讜讛讗 诪专讬砖讗 (诇注讬诇 砖讘转 谞讝, 讗) 砖诪注转 诪讬谞讛 [讚拽转谞讬] 讜诇讗 讘讟讜讟驻转 讜诇讗 讘住专讘讬讟讬谉 讘讝诪谉 砖讗讬谞谉 转驻讜专讬谉 讛讗 转驻讜专讬谉 讬讜爪讗讬谉, 讜讛讗 谞诪讬 讚拽转谞讬 讘讻讘讜诇 讜讘驻讗讛 诇讞爪专 诪专讬砖讗 砖诪注转 诪讬谞讛 讚拽转谞讬 讜诇讗 讘讻讘讜诇 讘专砖讜转 讛专讘讬诐 讛讗 讘讞爪专 讬讜爪讗讛. 讜讬砖 诇讜诪专 讚讗讜专讞讗 讚转谞讗 讛讻讬谉 讚转谞讬 讗讬住讜专讗 讜讛讚专 转谞讬 讛转讬专讗 诪砖讜诐 讞讚讗 讚诪讬爪讟专讬讱 诇讬讛 诇诪讬转谞讬 讘讛讬转专, 讜讻讚转谞谉 (讞讜诇讬谉 诪讘, 讗) 讗诇讜 讟专驻讜转 谞讬拽讘 讛诇讘 诇讘讬转 讞诇诇讜 讜讻讜', 讜讛讚专 转谞讬 (砖诐 谞讚, 讗) 讗诇讜 讻砖专讜转 谞讬拽讘 讛诇讘 讜诇讗 诇讘讬转 讞诇诇讜, 讜讻谉 专讘讬诐.



讘讻讘讜诇. 驻讬专砖 专砖"讬 讝"诇: 讚讛讗讬 讻讘讜诇 讚住讬驻讗 诇讻讜诇讬 注诇诪讗 讛讬讬谞讜 讻讬驻讛 砖诇 爪诪专, 诪讚诪驻专砖 讟注诪讬讛 讘讙诪专讗 讻讚讬 砖诇讗 转转讙谞讛 注诇 讘注诇讛. 讜讗讬谞讜 诪讞讜讜专, 讚讗诐 讻谉 讛讜讛 诇讛讜 诇诪讬驻专讱 诪讬谞讛 诇砖诪讜讗诇 讚讗诪专 (诇注讬诇 砖讘转 谞讞, 讗) 讘讻讘讜诇 讚专讬砖讗 (讚诪转谞讬转讬谉 诇注讬诇 砖讘转 谞讝, 讗) 讻讘诇讗 讚注讘讚讗. 讗诇讗 讛讗讬 谞诪讬 诇砖诪讜讗诇 讻讘诇讗 讚注讘讚讗 讛讜讗, 讜诇讚讬讚讬讛 诇讗讜 诪砖讜诐 讛讗讬 讟注诪讗 砖专讜 诇讬讛 讗诇讗 诪砖讜诐 拽讟讟讛 讜讗讬 谞诪讬 讚诇讗 讙讝专讜 讘讞讜转诐 砖讘注讘讚讬诐 讚讗讬谞讛讜 诪讬讚讻专 讚讻讬专讬 讜砖诇驻讬 诇讬讛 讚谞讬讞讗 诇讛讜 讘讛讻讬谉 诇讛注讘讬专 诪讛谉 讞讜转诐 砖诇 注讘讚讜转, 讜讻诪讜 砖讻转讘转讬 诇注讬诇 (砖讘转 谞讝, 讘 讚"讛 讻讘诇讗).



讘诪讜讱 砖讛转拽讬谞讛 诇谞讚转讛. 驻讬专砖 专砖"讬 讝"诇: 讻讚讬 砖诇讗 讬讟谞驻讜 讘讙讚讬讛. 讜讗讬谞讜 诪讞讜讜专, 讚讗诐 讻谉 讗爪讜诇讬 讟讬谞讜祝 诇讗 讞砖讘讬谞谉. 讜讻讚讗诪专讬谞谉 讘驻专拽 拽诪讗 (诇注讬诇 砖讘转 讬讗, 讘) 讘讻讬住 砖诇 讝讘. 讗讘诇 讘转讜住' 驻讬专砖讜: 讻讚讬 砖诇讗 讬讟驻讟祝 注诇 讘砖专讛 讜讬转讬讬讘砖 注诇讬讛 讜讬住专讟 讗转 讛讘砖专.



砖谉 转讜转讘转 砖谉 砖诇 讝讛讘. 驻讬专砖 专砖"讬 讝"诇: 讚讻讜诇讛 讞讚讗 诪讬诇转讗 讛讬讗, 讻诇讜诪专: 砖谉 转讜转讘转 砖讛讬讗 砖谉 砖诇 讝讛讘. 讜讗讬谞讜 诪讞讜讜专, 讚讗诐 讻谉 砖谉 砖谉 诇诪讛 诇讬. 讜驻讬专讜砖 讗讞专 驻讬专砖 讚转专转讬 拽讗诪专, 讜砖谉 转讜转讘转 讗讛转讬专讗 讚专讬砖讗 拽讗讬, 讻诇讜诪专: 讜讬讜爪讗讛 讙诐 讻谉 讘砖谉 转讜转讘转 讗讘诇 讘砖谉 砖诇 讝讛讘 驻诇讬讙讬. 讜讙诐 讝讛 讗讬谞讜 诪讞讜讜专, 讚讗诐 讻谉 讜讘砖谉 转讜转讘转 讛讜讛 诇讬讛 诇诪讬转谞讬.
讗诇讗 转专转讬 谞讬谞讛讜 讜讘转专讜讬讬讛讜 驻诇讬讙讬, 讻诇讜诪专: 砖谉 转讜转讘转 驻讬专讜砖 砖谉 谞讻专讬转 转专讙讜诐 转讜砖讘 转讜转讘 讜讻谉 砖谉 砖诇 讝讛讘 专讘讬 诪转讬专 讚诇讗 讞讬讬砖讬谞谉 诇谞驻讬诇讛 讜讻谉 谞诪讬 诇讗 讞讬讬砖讬谞谉 诇诪讬砖诇祝 讜讗讞讜讬讬 讚讻诇 诪讬讚讬 讚诪讬讙谞讬讗 讘讬讛 诇讗 讗转讬 诇讗讞讜讬讬 讜讞讻诪讬诐 讗讜住专讬诐 讚讞讬讬砖讬谞谉 讚讬诇诪讗 谞驻诇讛 讜讗转讬 诇讗转讜讬讬.
讜诪讬讛讜 讘讘专讬讬转讗 (诇拽诪谉 砖讘转 住讛, 讗) 转谞讬讗 讚讘砖诇 讻住祝 讚讘专讬 讛讻诇 诪讜转专, 讜讛讬讬谞讜 讟注诪讗 诪砖讜诐 讚讻讬讜谉 砖讗讬谞讛 谞讬讻专转 讘讬谉 讛砖讬谞讬诐 诇讗 砖诇驻讛 讜诪讞讜讬讗, 讜讗讬 谞驻诇讛 谞诪讬 诇讗 讞砖讬讘讗 诇讬讛 讜诇讗 讗转讬 诇讗转讜讬讬 讚讗讝诇讗 诇讘讬 讗讜诪谞讗 讜注讘讚讗 讗讞专讬谞讗 讚诇讗 讻住讬驻讗 诇讬讛 诪讬诇转讗 讚住讘专讛 讚讗讜诪谞讗 诇讗 诪专讙讬砖 讘讛 诪砖讜诐 讚讚专讻谉 砖诇 谞砖讬诐 诇注砖讜转 转讻砖讬讟讬谉 砖诇 讻住祝 讘爪讜专转 讻诇 讛讚讘专讬诐, 讗讘诇 砖谉 讚讗讬 诪转讗讘讬讚 讛讗讬 诇讗 诪砖讻讞讗 讗讞专讬谞讗 讗讬 谞驻诇讛 讗转讬 诇讗转讜讬讬讛.



 讙诪专讗: 讘谞讚转讛 转讛讗 注讚 砖转讘讗 讘诪讬诐. 讜诇讝拽谞讬诐 讛专讗砖讜谞讬诐 讗讬讻讗 诇诪讬诪专 讚谞驻拽讗 诇谉 诪讘诪讬 谞讚讛 讬转讞讟讗 (讘诪讚讘专 诇讗, 讻讙) 讚讗诪专讬谞谉 讘砖诇讛讬 注讘讜讚讛 讝专讛 (注讛, 讘) 诪讬诐 砖讛谞讚讛 讟讜讘诇转 讘讛谉, 讜专讘讬 注拽讬讘讗 住讘讬专讗 诇讬讛 讚讚讬诇诪讗 讛讛讬讗 诇讟讛专讜转 讗讘诇 诇讘注诇讛 讚讞讜诇讬谉 讛讜讗 诇讗 爪专讬讻讛.





讛诪讗讬专讬

砖谉 转讜转讘转 讜砖诇 讝讛讘 驻讬' 讛讻诇 讗讞讚 讻诇讜诪专 砖谉 转讜转讘转 砖讛讬讗 砖诇 讝讛讘 专"诇 砖谉 砖讛讜砖讬讘转讛 讘砖讜专转 砖讬谞讬讛 砖诇 讝讗转 讜讛讬讗 砖诇 讝讛讘 专' 诪转讬专 砖诪讗讞专 砖讛讬讗 诪转讙谞讬转 讘讛住专转讛 讗讬谉 讘讛 讞砖砖 砖诇讬驻讛 讜讞讻诪讬诐 讗讜住专讬诐 砖讗注"驻 砖讗讬谉 讘讛 讞砖砖 砖诇讬驻讛 讻讚讬 诇讛专讗讜转 诇讞讘专讜转讬' 砖讛专讬 讙谞讗讬 讛讜讗 诇讛 诪"诪 砖诪讗 诪转讜讱 砖讬谞讜讬讛 讬讛讜 讞讘专讜转讬讛 诪转诇讜爪爪讜转 讘讛 讜砖讜诇驻转讛 讜讛诇讻讛 讻讞讻诪讬诐 砖讛专讬 住讘专转 讛讗讜诪专讬诐 讻诇 诪讬讚讬 讚诪转讙谞讬讗 讘讬讛 诇讗 讗转讬讗 诇讗讞讜讜讬讬 讻讘专 讛注诪讬讚讜讛 讘讙诪' 讘砖讬讟讛 讜讗讬谉 讛诇讻讛 讻砖讬讟讛 讗讘诇 砖诇 讻住祝 诪讜转专 诇讚讘专讬 讛讻诇 砖讗讬谞讜 谞讬讻专 讜讗讬谉 讻讗谉 讘砖转 讜讙讚讜诇讬 讛驻讜住拽讬诐 诇讗 讛讘讬讗讜 讞诇讜拽 讝讛 砖讘讬谉 讝讛讘 诇讻住祝 讜讛讜讗 转诪讛 砖讛专讬 讘讙诪' 驻讬专砖讜讛 讘讛讚讬讗 讘诇讗 砖讜诐 诪讞诇拽转 讜讻谉 驻住拽讜讛 讙讚讜诇讬 讛诪讞讘专讬诐 讜讬"诪 砖谉 转讜转讘转 讜砖谉 砖诇 讝讛讘 砖讛诐 砖谞讬 讚讘专讬诐 砖讗诐 诇讗 讻谉 砖谉 砖谉 诇诪讛 诇讬 讜诪"诪 讬砖 住驻专讬诐 砖讙讜专住讬谉 砖谉 转讜转讘转 讜砖诇 讝讛讘 讜诪"诪 讛诐 诪驻专砖讬诐 砖谉 转讜转讘转 砖诇 注抓 讜讻谉 讬专讗讛 诪诇砖讜谉 转诇诪讜讚 讛诪注专讘 砖讘住讜讙讬讗 讝讜 讗诇讗 砖诇注谞讬谉 驻住拽 讛讻诇 讗':



讝讛讜 讘讬讗讜专 讛诪砖谞讛 讜讻诇讛 注诇 讛爪讚 砖讻转讘谞讜 讛诇讻讛 讛讬讗 讜讚讘专讬诐 砖谞讻谞住讜 转讞转讬讛 讘讙诪' 讗诇讜 讛谉:



讻诇 砖讗住专讜 讞讻诪讬诐 诇爪讗转 讘讜 诇专讛"专 讗住讜专 诇爪讗转 讘讜 诇讞爪专 讜驻讬专砖讜讛 讙讚讜诇讬 讛诪讞讘专讬诐 讚讜拽讗 讻砖讗讬谞讛 诪注讜专讘转 讜讬"诪 讗祝 讘诪注讜专讘转 讞讜抓 诪讻讘讜诇 讜驻讗讛 谞讻专讬转 砖讗住讜专 讘专讛"专 讜诪讜转专 讘讞爪专 讻讚讬 砖诇讗 转转讙谞讛 注诇 讘注诇讛 讜讬砖 砖讜讗诇讬谉 讜讛专讬 讘驻专拽 讘讛诪讛 谞"讙 讗' 讗诪专讜 讜驻讜拽拽 诇讛 讝讜讙 讜诪讟讬讬诇转 注诪讛 讘讞爪专 讜讘专讛"专 讗住讜专 讜讻诪讛 砖讗诪专讜 砖诐 讜诇讗 讘讝讜讙 砖讘爪讜讗专讛 讜转讬专爪讜 砖诇讗 谞讗诪专讛 讝讜 砖讘讻讗谉 讗诇讗 讘讗砖讛 讜讻诇 诪讬谉 讗讚诐 砖讛讜讗 讘谉 讚注转 讜讗诐 谞转讬专讛讜 讘讞爪专 讬讘讗 诇爪讗转 注诪讛 讘专讛"专 讜讬砖 诪转专爪讬诐 砖诇讗 谞讗诪专讛 讘讻讗谉 讗诇讗 讘诪讛 砖讗住专讜 诪驻谞讬 诪专讗讬转 讛注讬谉 讻讙讜谉 讗诇讜 砖讗讬住讜专诐 诪讞砖砖 砖诇驻讗 讜诪讞讜讬讗 砖诪讗 讬讘讗讜 诇讛拽诇 诇爪讗转 讘讜 讗讘诇 讘砖讗专 讗讬住讜专讬谉 讻讙讜谉 讝讜讙 砖讛讜讗 诪砖讜诐 诪砖讗讜讬 讚讜拽讗 讘专讛"专 讗住讜专 讗讘诇 讘讞爪专 诪讜转专 讻砖讗专 讚讘专讬诐 讛谞讬讟诇讬谉 诇讗讚诐 讘讞爪专 讜砖诪讗 转讗诪专 讜讛专讬 讟讘注讜转 讗讬住讜专谉 诪讞砖砖 砖诇讬驻讛 讜讗诪专讜 讘驻专拽 讻讬专讛 讛砖讬专讬诐 讜讛谞讝诪讬诐 讜讛讟讘注讜转 讛专讬 讛谉 讻讻诇 讛讻诇讬诐 讜谞讬讟诇讬谉 讘讞爪专 驻讬专讜砖讜 讘讚专讱 讟诇讟讜诇 讘讬讚讜 砖讗讬谉 诇讞讜砖 诇讛讜爪讗转诐 诇讗 讚专讱 诪诇讘讜砖 讘讗爪讘注讜转讬讜 讜诪"诪 注讬拽专 讛转讬专讜抓 讗讬谞讜 砖讛专讬 讗讬住讜专 讝讜讙 讗讬谞讜 讗诇讗 砖谞专讗讛 讻诪讜诇讬讻讜 诇诪讻讜专 讻诪讜 砖讘讬讗专谞讜 诇诪注诇讛:



讛谞讚讛 诪讜转专 诇讛 诇讻讞讜诇 讜诇驻拽住 讜诇讛转拽砖讟 讘讘讙讚讬 爪讘注讜谞讬' 砖诇讗 转转讙谞讛 注诇 讘注诇讛 讜讗注"驻 砖讝拽谞讬诐 讛专讗砖讜谞讬诐 讛讬讜 讚讜专砖讬诐 讜讛讚讜讛 讘谞讚转讛 砖转讛讗 讬讜砖讘转 讘讘讙讚讬 谞讚讜转 讻讘专 讘讗 专' 注拽讬讘讗 讜诇讬诪讚 讗"讻 谞诪爪讗转 诪讙谞讛 注诇 讘注诇讛 讜讛专讬 讘注诇讛 诪讙专砖讛 讗诇讗 讜讛讚讜讛 讘谞讚转讛 砖讛讬讗 讘谞讚转讛 注讚 砖转讘讗 讘诪讬诐 讗注"驻 砖注讘专讜 讬诪讬 谞讚讜转:



讻诇 诪讛 砖讗住专讜 讞讻诪讬诐 诪驻谞讬 诪专讗讬转 讛注讬谉 讗驻讬' 讘讞讚专讬 讞讚专讬诐 讗住讜专 讜讛拽砖讜 注诇讬讛 讘住讜讙讬讗 讝讜 诪诪讛 砖讗诪专讜 讜驻讜拽拽讬谉 诇讛 讝讜讙 讜诪讟讬讬诇转 讘讞爪专 讗注"驻 砖讗诪专讜 讘专讛"专 讜诇讗 讘讝讜讙 讗注"驻 砖驻拽讜拽 讜驻讬专砖 讘讛 转谞讗讬 讛讬讗 讜讻诪讜 砖讗诪专讜 讘谞砖专讜 讻诇讬讜 讘诪讬诐 砖讜讟讞谉 讘讞诪讛 砖诇讗 讻谞讙讚 讛注诐 讜专' 讗诇注讝专 讜专' 砖诪注讜谉 讗讜住专讬诐 讜诪"诪 讗讞专 砖驻住拽谞讜 砖讗住讜专 讗祝 讘讞讚专讬诐 专讗讜讬 诇讗住讜专 讗祝 讟讬讜诇 讞爪专 讘讝讜讙 驻拽讜拽 讜诪注转讛 讘讗讜 讜谞转诪讛 注诇 讙讚讜诇讬 讛驻讜住拽讬' 砖驻住拽讜 讝讜 砖讘讞讚专讬 讞讚专讬诐 讗住讜专 讜讝讜 砖讘讝讜讙 驻拽讜拽 讘讞爪专 讜讙讚讜诇讬 讛诪驻专砖讬诐 讚讞讜 讝讜 砖诇 讞讚专讬诐 讜驻住拽讜 讝讜 砖诇 讟讬讜诇 讞爪专 讘讝讜讙 驻拽讜拽 砖讘讻诪讛 讚讘专讬诐 讗诪专讜 砖讛诐 讗住讜专讬诐 诪驻谞讬 诪专讗讬转 讛注讬谉 讜讘爪谞注讛 讛讜转专讜 讻诪讜 砖讗诪专讜 讘诪住讻转 讻转讘讜转 驻"讛 爪讬谞讜专 砖注诇讜 讘讜 注砖讘讬诐 诪诪注讻谉 讘爪谞注讛 讘砖讘转 讜讻谉 讘诪住讻' 注"讝 讬砖讘 诇讜 拽讜抓 诇驻谞讬 注"讝 诇讗 讬砖讜讞 讜讬讟诇谞讜 诪驻谞讬 砖谞专讗讛 讻诪砖转讞讜讛 诇注"讝 讜讗诐 讗讬谞讜 谞专' 诪讜转专 讜讻谉 讗诪专讜 砖诐 讘谞转驻讝专讜 诇讜 诪注讜转 诇驻谞讬 注"讝 讜讘驻专爪讜驻讬诐 讛诪拽诇讞讬诐 讜讻讘专 讘讬讗专谞讜 诪注谞讬谉 驻住拽 讝讛 讘诪住讻转 讬"讟:





转讜住驻讜转 专讬"讚

讘砖诇诪讗 讝拽谞讛 讘砖诇 讬诇讚讛 讻讬讜谉 讚砖讘转 讛讜讗 诇讛 讗转讬讗 诇讗讞讝讜讬' 讗诇讗 讬诇讚讛 讘砖诇 讝拽谞讛 讙谞讗讬 讛讜讗 诇讛 讻讚讬 谞住讘讛 拽砖讬讗 诇讬 讚讘讞讜讟讬 砖注专 诇讬讻讗 诇诪讬讞砖 诇诪讬砖诇祝 讜讗讞讝讜讬讬 讚讙谞讗讬 讛讜讗 诇讛 诇讙诇讜转 砖注专讛 讜讛谞讻讜谉 讘注讬谞讬 讚讗讬驻讻讗 讙专住讬' 讘砖诇诪讗 讬诇讚讛 讘砖诇 讝拽谞讛 诪讗讬住讬 诇讛 讜讗讬讻讗 诇诪讬讞砖 讚讬诇诪讗 讘注转 讟讘讬诇讛 诇讗 转转砖讜讬 诇讛讜 讗专讗砖讛 砖诪驻谞讬 砖砖注专讛 砖专讜讬 讘诪讬诐 诪讜讗住转 讘砖注专 讛讝拽谞讛 讜讗转讬讗 诇讗转讬谞讛讜 讚' 讗诪讜转 讘专"讛 讗诇讗 讝拽谞讛 讘砖诇 讬诇讚讛 诇讗 诪讗讬住讬 诇讛 讗诇讗 讻讚讬 谞住讘讛:





讜专讘 诪"砖 讛谞讬 讗诪专 注讜诇讗 讻讚讬 砖诇讗 转转讙谞讛 注诇 讘注诇讛 驻讬' 讜诇砖诪讜讗诇 讚讗诪专 讻讘诇讗 讚注讘讚讗 转谞谉 讗讬谉 诇砖讗讜诇 注诇 讛讻讘讜诇 砖讟注诪讜 诪驻讜专砖 讛讜讗 讚驻谞讬 讬专讗转 专讘讜 谞讗住专 讚讬诇诪讗 讗转讬讗 诇讗转讜讬讬谞讛讜 讚"讗 讛讬诇讻讱 讘专讛"专 讗讬讻讗 诇诪讬讙讝专 讗讘诇 讘讞爪专 诇讬讻讗 诇诪讬讙讝专 讗诇讗 诇专讘 讚讗诪专 讻讬驻讛 砖诇 爪诪专 讜讙诐 讘驻讬讗讛 谞讻专讬转 砖讛讜讗 转讻砖讬讟 讬砖 诇砖讗讜诇 诪"砖 讛谞讬 诪讻诇 讛转讻砖讬讟讬谉 砖讗住专讜 讞讻诪讬诐 讗祝 讘讞爪专 注讬讬谉 讘驻' 诪讬 砖讛驻讱 讘诪讛讚讜专讗 讘转专讗 讘住讜祝 讛驻专拽:





诪讛专砖"讗 - 讞讬讚讜砖讬 讛诇讻讜转

讘讚"讛 讜讘诇讘讚 讻讜' 讜注"讻 诇讗 讗住专讬' 诇讛讞讝讬专 讛专讟讬讛 讗诇讗 诪砖讜诐 砖诪讗 讬诪专讞 讻讜' 注讻"诇 讚讜讚讗讬 讚砖讬讬讱 谞诪讬 砖讞讬拽转 住诪诪谞讬谉 讙诐 讘专讟讬讛 讗诇讗 注"讻 诪讚谞拽讟 专讟讬讛 诪砖讜诐 讗讬住讜专 砖诪讗 讬诪专讞 讛讜讗 讜讛转讜住' 讻转讘讜 砖诐 诇讬讬砖讘 讚谞拽讟 专讟讬讛 诇专讘讜转讗 讚讗驻"讛 诪讞讝讬专讬谉 讘诪拽讚砖 讜拽"诇:


讘讚"讛 专讘讬 注谞谞讬 讻讜' 讜专"讬 转谞讗 讛讜讗 讜驻诇讬讙 讜注讜讚 讚讘砖诇 住讜驻专讬诐 讛诇讱 讻讜' 注讻"诇 诇讻讗讜专讛 诪诇砖讜谉 讜注讜讚 诪砖诪注 砖讛讜讗 讛讜讻讞讛 讗讞专转 讜讗讬谞讜 讻谉 讚诪讛讗 讚专"讬 转谞讗 讛讜讗 讜驻诇讬讙 诇讞讜讚 讜讚讗讬 讚诇讬讻讗 诇讗讜讻讜讞讬 讚讛诇讻转讗 讻讜讜转讬讛 讚讗讬诪讗 讗讚专讘讛 讚讛诇讻转讗 讻转谞讗 讚诪转谞讬' 讗讘诇 爪"诇 讚讗讬谉 讝讛 讗诇讗 讛讜讻讞讛 讗讞转 讜专"诇 讚讗讬 诇讗讜 讗讬讻讗 转谞讗 讚驻诇讬讙 诇讗 讛讜讛 讛诇讻转讗 讻专' 注谞谞讬 讚讛讜讗 讗诪讜专讗 讜讗讚专讘讛 诪转谞讬' 转拽砖讬 诇讬讛 讗讘诇 讻讬讜谉 讚专"讬 转谞讗 讜驻诇讬讙 讗诪转谞讬' 讜注讜讚 讗讬讻讗 讚讘砖诇 住讜驻专讬诐 讻讜' 讗讬转 诇谉 诇诪讬诪专 讚讛诇讻讛 讻专讘讬 注谞谞讬 讜拽"诇:


讘讗"讚 讚讘讞爪专 诪注讜专讘转 诇讬讻讗 砖讜诐 讞讚讜砖 讻讜' 注讻"诇 讜讚讘专讬讛诐 转诪讜讛讬诐 讚讛讗 诪讟注诐 讚讗讜住专 专讘 诇爪讗转 讗驻讬诇讜 讘讞爪专 诪砖讜诐 讚诪专讙诇讗 诇讬讛 讜谞驻拽讗 诇专"讛 讻驻讬专砖"讬 讗讬谉 住讘专讗 诇讞诇拽 讘讬谉 讞爪专 砖讗讬谞讛 诪注讜专讘转 讜讘讬谉 讞爪专 诪注讜专讘转 讜讗"讻 讜讚讗讬 讚讗讬讻讗 讞讬讚讜砖 诇讛转讬专 讘讞爪专 诪注讜专讘转 诇讗驻讜拽讬 诪讚专讘 讚讗住专 诇讛 讚诇讬讻讗 诇诪讬诪专 讚讛转讜住' 诇讗 住"诇 讟注诪讗 诇讗住讜专 讘讞爪专 诇专讘 诪砖讜诐 讚诪专讙诇讗 诇专"讛 讻驻讬专砖"讬 讗诇讗 讚讗讬谉 诇讗住讜专 讘讞爪专 诇专讘 讗诇讗 讘砖讗讬谞讛 诪注讜专讘转 诪砖讜诐 讚讚诪讬讗 诇专"讛 讗讘诇 讞爪专 诪注讜专讘转 砖专讬 讚诇讗 讚诪讬讗 诇专"讛 讚诇讗 诪砖诪注 讻谉 诪讚讘专讬讛诐 驻专拽 讻讬专讛 讗讛讗 讚讛专讬 讛谉 讻讻诇 讛讻诇讬诐 讛谞讬讟诇讬诐 讘讞爪专 讜讗诪专 注讜诇讗 注诇讛 诪讛 讟注诐 讛讜讗讬诇 讜讗讬讻讗 转讜专转 讻诇讬 注诇讬讛谉 讜讻转讘讜 讛转讜住' 砖诐 讚讛讬讬谞讜 讻诪讗谉 讚讗住专 诇讛转拽砖讟 讘讛谉 讘讞爪专 讜拽讗诪专 讚讛专讬 讛谉 讻讻诇 讛讻诇讬诐 砖诪诇讗讻转谉 诇讗讬住讜专 讚砖专讬 诇爪讜专讱 讙讜驻讜 讜诪拽讜诪讜 讻讜' 注讻"诇 注"砖 讜讛砖转讗 [讗讬 谞讬诪讗] 讚专讘 诇讗 拽讗住专 诇讛转拽砖讟 讗诇讗 讘讞爪专 砖讗讬谞讛 诪注讜专讘转 讗讘诇 讘讞爪专 诪注讜专讘转 砖专讬 讗讻转讬 诇讗 讗讬爪讟专讬讱 诇讬讛 诇诪讬诪专 诇注讜诇讗 诪讛 讟注诐 讛讜讗讬诇 讜讗讬讻讗 转讜专转 讻诇讬 注诇讬讛谉 讚讛讬讬谞讜 砖诪诇讗讻转讜 诇讗讬住讜专 讗诇讗 讚讻讬讜谉 讚砖专讬 诇讛转拽砖讟 讘讛谉 讘讘讬转 讜讘讞爪专 诪注讜专讘转 讛"诇 讻讻诇讬 砖诪诇讗讻转讜 诇讛讬转专 讻讻诇 讛讻诇讬诐 砖诪砖转诪砖讬谉 讘讛谉 讘讘讬转 讜讘讞爪专 诪注讜专讘转 讜注讜讚 诪讚讘专讬讛诐 讚讛讻讗 讙"讻 讬砖 诇讛讜讻讬讞 讚诇专讘 讚讗讜住专 讛讬讬谞讜 讗驻讬诇讜 讘讘讬转 讜讘讞爪专 诪注讜专讘转 诪诪讛 砖讻转讘讜 讗诐 讻谉 讚讛诇讻讛 讻专讘讬 注谞谞讬 谞砖讬诐 诪讜转专讜转 诇讛转拽砖讟 讘讘讬转 讜讘讞爪专 讻讜' 诪砖诪注 讗讘诇 诇专讘 讗住讜专 讗驻讬诇讜 讘讘讬转 讜讘讞爪专 讛诪注讜专讘转 讜诪砖讜诐 讟注诪讗 讚诪专讙诇讗 诇专"讛 讜讬砖 诇讬讬砖讘 讘讚讜讞拽 讚讜讚讗讬 讙讘讬 砖讗专 转讻砖讬讟讬谉 讜讚讗讬 讚讗讬讻讗 讞讬讚讜砖 讙诐 讘讘讬转 讜讘讞爪专 诪注讜专讘转 讚砖专讬 讚讛讗 专讘 讗住专 讻诪"砖 讗诇讗 讚专"诇 讘讻讘讜诇 讚转谞讬 讘诪转谞讬' 讚砖专讬 讘讞爪专 诇讬讻讗 砖讜诐 讞讬讚讜砖 讘讞爪专 诪注讜专讘转 讚讛讗 诪专讬砖讗 砖诪注讬谞谉 诇讛 讚拽转谞讬 讜诇讗 讘讻讘讜诇 诇专"讛 讚诪砖诪注 诪讬谞讬讛 讗讘诇 诇讘讬转 讜讻谉 诇讞爪专 诪注讜专讘转 砖专讬 讜诇讗 讗讬爪讟专讬讱 诇讬讛 诇诪转谞讬 讘住讬驻讗 讚砖专讬 讘讻讘讜诇 诇讞爪专 讗诇讗 讗驻讬诇讜 诇讞爪专 砖讗讬谞讛 诪注讜专讘转 讜讗"讻 专' 注谞谞讬 讚拽讗诪专 讛讻诇 讻讻讘讜诇 讛讬讬谞讜 谞诪讬 讗驻讬诇讜 诇讞爪专 砖讗讬谞讛 诪注讜专讘转 讜转讜 诇讗 诪讬讚讬 讜讚讜"拽:





诪讛专"诐

讘讙诪' 讘砖诇诪讗 讝拽谞讛 讘砖诇 讬诇讚讛 砖讘讛 讛讜讗 诇讛 讗诇讗 讬诇讚讛 讜讻讜' 讻爪"诇:


讜转谞讜 注诇讛 驻讜拽拽 诇讛 讝讜讙 讘爪讜讗专讛 讜讻讜' 讻爪"诇:


讘转讜住' 讚"讛 讜讘诇讘讚 砖诇讗 转爪讗 讜讻讜' 讗诪讗讬 讗讬爪讟专讬讱 诇讗砖诪注讬谞谉 讚诇讗 转爪讗 驻砖讬讟讗 讜讻讜' 讻爪"诇:





讞讻诪转 砖诇诪讛

讙诪' 砖讘讞 讛讜讗 诇讛 讗诇讗 讬诇讚讛 讻讜' 讻爪"诇 讜谞诪讞拽 讜讗转讬讗 诇讗讞讜讜讬讬:


专砖"讬 讘讚"讛 讘讬谉 诪砖诇 讻讜' 住讜住 讛住"讚:


讘讚"讛 讜讞讻诪讬诐 讻讜' 谞拽讟 讚讜拽讗 讚诇讗 诪讗讬住 讚诇讬讻讗 诇诪讬诪专 讚砖诇驻讗 诇讬讛 讻讜' 诇"讗 讻讜' 讚专讘讬 讜专讘谞谉 讜讛"拽 讻讜' 讻爪"诇:


转讜住' 讘讚"讛 讜讘诇讘讚 讻讜' 讗住专讬谞谉 诇讛讞讝讬专 讛专讟讬讬讛 讻讜' 讻爪"诇:


讘讚"讛 讜讘诇讘讚 讻讜' 诇讗砖诪注讬谞谉 讚诇讗 转爪讗 驻砖讬讟讗 讻讜' 讻爪"诇:





专砖"砖

讚"讛 讘讞讜讟讬 砖注专. 砖拽讜诇注转 讘讛谉 砖注专讛. 讜讛专注"讘 讛讜住讬祝 讗讜 讗驻讬诇讜 拽砖专讛 讗讜转谉 注诇 驻讚讞转讛. 讜诇讻讗讜专讛 诪谞"诇 讛讗' 讛讗 讝讛 讛讜讛 拽砖讛 注"讙 讛专讱 讚讙专注 注讬' 讘讙诪' 专"驻 讜讘转讚"讛 讛砖转讗 讛讘'. 讗讘诇 讚讘专讬讜 诇拽讜讞讬谉 诪驻讬专讜砖 讛专诪讘"诐. 讜讛讜讗 驻讬' 讙诐 讘专"驻 砖讘专讗砖讛 谞讻诇诇 讙诐 诪爪讞讛:



专讚"讛 诇讞爪专. 讜讻讘讜诇 讚住讬驻讗 讻讜' 讚诇讻"注 讻讬驻讛 砖"爪. 注' 诇注讬诇 (谞讝 讘') 转讚"讛 讗讬 讜讘诪砖"讻 砖诐:





讛讙讛讜转 讬注讘"抓

讙诪' 砖讝谞讜 注讬谞讬讛诐 诪谉 讛注专讜讛. 谞"讘 砖"诪 讚谞讻专讬转 讘讻诇诇 注专讜讛 讛讬讗 讜讻"驻 砖讛讬讗 讘讻诇诇 讙状注:


砖诐 注讚 砖讘讗 专"注 讜诇诪讚 讻讜'. 谞"讘 谞"诇 砖诇讗 讞诇拽 注诇 讝拽谞讬诐 讛专讗砖讜谞讬诐 讞"讜 讗诇讗 讝拽谞讬诐 专讗砖讜谞讬诐 诇驻讬 讚讜专诐 讻谉 诇诪讚讜 讜讬驻讛 讛讜专讜. 砖讛谉 讬讚注讜 讘讘谞讬 讚讜专诐 砖讗讬谞诐 诪拽驻讬讚讬诐 讜诇讗 诪住转讻诇讬谉 讘讛谉 讗驻讬' 讘注转 讟讛专转谉. 讻注谞讬谉 砖讗诪专讜 (讘"讘 讟讝 讗') 讘讗"讗 (注转讛) (讛谞讛 谞讗) 讬讚注转讬 讻讜'. 讜讻谉 诇诪注诇讛 (谞状讙 讘') 讘驻讘"讘 讘讗讞讚 砖谞砖讗 讙讚诪转 讻讜'. 讜讻讬 讛讗 讚讗诪专讬谞谉 讘讗 讜专讗讛 砖诇讗 讻讚讜专转 讛专讗砖讜谞讬诐 讻讜' 专"驻 讻"诪 (讘专讻讜转 诇讛: 讙讬讟讬谉 驻讗.) 讜讛状讟 讚诪砖谞讛 讗讞专讜谞讛 (住讜祝 驻"拽 讚讘讻讜专讜转 讜砖"诪) 讘诪讞状拽:


专砖"讬 讚"讛 讘谞讚转讛. "诇讛专讞讬拽讛". 讻爪"诇:





讘谉 讬讛讜讬讚注

讻旨指诇 讛址诪旨执住职转旨址讻旨值诇 讘旨职讗侄爪职讘旨址注 拽职讟址谞旨指讛 砖讈侄诇 讗执砖旨讈指讛. 讬砖 诇讛拽砖讜转 诇诪讛 谞拽讬讟 '讗侄爪职讘旨址注 拽职讟址谞旨指讛' 讚诪讛 讬转专讜谉 讬砖 讘注谞讬谉 讛讝谞讜转 讛讛住转讻诇讜转 讘讬谉 讗爪讘注 拽讟谞讛 诇讘讬谉 讗爪讘注 讙讚讜诇讛? 讜谞专讗讛 诇讬 讘住"讚 讗讜专讞讗 讚诪诇转讗 谞拽讬讟, 讻讬 讛讬讛 讚专讻诐 讻砖诇讜讘砖转 讛讗砖讛 讟讘注转 讗讞转 诇讜讘砖转讛 讘讗爪讘注 拽讟谞讛 砖诇讛, 讜讻诪讜 砖讻转讘 讛诪砖讜专专 '讻诇 讛讗爪讘注讜转 砖讜讬诐 讜诇拽讟谞讛 讬转谞讜 讻讘讜讚 讟讘注转' 讜诇讻谉 讗讜专讞讗 讚诪诇转讗 讛诪住转讻诇 讬住转讻诇 讘讗爪讘注 拽讟谞讛 砖讛讬讗 诪拽讜砖讟转 讘讟讘注转. 讜诪讛 砖讗诪专 讻旨职讗执诇旨讜旨 诪执住职转旨址讻旨值诇 讘旨执诪职拽讜止诐 讛址转旨只专职驻旨指讛, 讛讬讬谞讜 讻讬 讘砖诪讬诐 讬讚讜谞讜 讻讬讜谉 讚诪住转讻诇 诇讝讜谉 注讬谞讬讜 诪谉 讛注专讜讛 讗诐 讛讬讛 诪讝讚诪谉 诇驻谞讬讜 诪拽讜诐 讛转讜专驻讛 讛讬讛 诪住转讻诇 讘讜 讙诐 讻谉, 讜诇讻谉 讞讜砖讘讬谉 诇讜 讻讗诇讜 讛住转讻诇 砖诐.



诪执驻旨职谞值讬 诪址讛 诪旨指谞指讛 讛址讻旨指转讜旨讘 转旨址讻职砖讈执讬讟执讬谉 砖讈侄讘旨址讞讜旨抓, 注执诐 转旨址讻职砖讈执讬讟执讬谉 砖讈侄讘旨执驻职谞执讬诐?. 诪拽砖讬诐 讻讬讜谉 讚诪注砖讛 砖讛讬讛 讻讱 讛讬讛, 砖讛讘讬讗讜 诪讗诇讜 讜诪讗诇讜 讜诪讛 讛讜讛 诇讬讛 拽专讗 诇诪注讘讚, 讜讻讬 讬爪讟专讱 诇讝讛 驻住讜拽 讘驻谞讬 注爪诪讜 讜诇讝讛 驻住讜拽 讘驻谞讬 注爪诪讜? 讜讬砖 诪转专爪讬诐 讚讛讜拽砖讛 诇讜 诇诪讛 驻专讟 讗讜转诐, 讻讬讜谉 讚讗诪专 讗执讬砖讈 讗植砖侄讈专 诪指爪指讗 讻职诇执讬 讝指讛指讘 (讘诪讚讘专 诇讗, 谞) 住讙讬 讘讛讻讬, 讜讝讛 讗讬谞讜 转讬专讜抓 讻诇诇, 讚讛讗 专讘 砖砖转 诇讗 讗诪专 '诪执驻旨职谞值讬 诪址讛 驻旨指专址讟' 讗诇讗 讗诪专 诇诪讛 诪谞讛 讗诇讜 注诐 讗诇讜? 讜谞专讗讛 诇讬 讘住"讚, 专讜爪讛 诇讜诪专 讻讬讜谉 讚'讟址讘址旨注址转' 讛讜讗 转讻砖讬讟 砖诇 讗爪讘注 砖讛讜讗 诪拽讜诐 讙诇讜讬 讬讜转专 诪讻讜诇诐, 讛讜讛 诇讬讛 诇讛讝讻讬专讜 专讗砖讜谞讛 注诐 转讻砖讬讟讬 讞讜抓, 讜讗讞专讬讜 讛'爪指诪执讬讚' 砖讛讜讗 砖诇 讝专讜注, 讜讗讞专讬讜 '讗侄爪职注指讚指讛' 砖讛讗 住讜祝 讛专讙诇, 砖讙诐 讝讛 讛讜讗 讘讻诇诇 讞讜抓 讗诇讗 砖讛爪诪讬讚 讛讜讗 讞讜抓 讬讜转专 讜讛讟讘注转 讛讜讗 讞讜抓 讬讜转专 讜讬讜转专, 讜讗讞专 讗爪注讚讛 讬讝讻讬专 转讻砖讬讟讬谉 砖讘驻谞讬诐, 砖讛诐 '注指讙执讬诇' 砖讛讜讗 讚职驻讜旨住 砖讈侄诇 讚旨址讚旨执讬谉 诇讚注转 专讘讬 讗诇注讝专 砖讛讜讗 诪拽讜诐 爪谞讜注 讛讜讚讛 砖诇 讗砖讛, 讜讗讞专讬讜 讛'讻讜旨诪指讝' 砖讛讜讗 诇驻谞讬诐 讬讜转专, 讜讝讛 砖砖讗诇 诪执驻旨职谞值讬 诪址讛 诪旨指谞指讛 讛址讻旨指转讜旨讘 转旨址讻职砖讈执讬讟执讬谉 砖讈侄讘旨址讞讜旨抓 讛讜讗 讛址讟旨址讘旨址注址转 砖讛讜讗 砖诇 讞讜旨抓 讘讬讜转专 注执诐 转旨址讻职砖讈执讬讟执讬谉 砖讈侄讘旨执驻职谞执讬诐 砖讛诐 注讙讬诇 讜讻讜诪讝 砖讛谞讬讞讜 住诪讜讱 诇注讙讬诇 讜讻讜诪讝, 讜讛砖讬讘 诇讜止诪址专 诇职讱指 讜讻讜'. 讜讘讝讛 谞讬讞讗 诇转专抓 讚拽讚讜拽 讗讞专, 讻讬讜谉 讚转讻砖讬讟讬谉 砖讘驻谞讬诐 谞讝讻专讜 讘讻转讜讘 讘讗讞专讜谞讛, 讛讻讬 讛讜讛 诇讬讛 诇诪讬诪专 '诇指诪旨指讛 诪旨指谞指讛 转旨址讻职砖讈执讬讟执讬谉 砖讈侄讘旨执驻职谞执讬诐 注执诐 转旨址讻职砖讈执讬讟执讬谉 砖讈侄讘旨址讞讜旨抓'? 讜讘讝讛 诪讜讘谉 砖驻讬专 讻讬 讛讜讗 讻诇 拽讜砖讬转讜 注诇 '讛址讟旨址讘旨址注址转' 砖讛讬讗 诪砖诇 讞讜抓 砖诇讗 诪谞讛 讗讜转讛 讘住讚专 讛专讗讜讬 诇讛.



注址讚 砖讈侄讘旨指讗 专址讘旨执讬 注植拽执讬讘指讗 讜职诇执诪旨值讚. 讬砖 诇讛拽砖讜转 诪讛讬讻谉 '讘旨指讗' 讜诇诪讛 谞拽讬讟 讘诇砖讜谉 讝讛? 讜谞专讗讛 诇讬 讘住"讚 讚讙讘讬 诪讜专讗 转诇诪讬讚讬 讞讻诪讬诐 讗诪专讜 专讘讜转讬谞讜 讝"诇 (专讗砖 讛砖谞讛 讬讝:) 注讚 砖讘讗 专讘讬 注拽讬讘讛 讜诇讬诪讚 讗侄转 讛殖' 讗直诇止讛侄讬讱指 转执旨讬专指讗 (讚讘专讬诐 讬, 讻) 诇专讘讜转 转诇诪讬讚讬 讞讻诪讬诐, 讜驻讬专砖讜 专讘谞讬 讗砖讻谞讝 讝"诇 注讚 砖讘讗 诪谉 讛砖诪讬诐 讗讞专 砖注诇讛 讘注诇讬讬转 讛驻专讚住 注诐 讘谉 注讝讗讬 讜讘谉 讝讜诪讗 讜讗诇讬砖注 讜专讗讛 砖诐 讚讛注谞讬砖讜 讗转 诪诇讗讱 诪讟"讟 注诇 讗砖专 诇讗 拽诐 诪拽诪讬讛 讗诇讬砖注. 讜讘讝讛 谞转讘专专 讬讜转专 诪讜专讗 转诇诪讬讚讬 讞讻诪讬诐 注讚 讛讬讻谉 诪讙讬注! 讜诇讻讱 谞转注讜专专 诇讚专讜砖 讚专砖讛 讝讜 讗转 诇专讘讜转 转诇诪讬讚讬 讞讻诪讬诐 注讚 讻讗谉 讚讘专讬讜. 讗讱 讗注讬拽专讗 讚诪诇转讗 讬砖 诇讛拽砖讜转 诪讛 讟注诐 讬砖 诇讛砖讜讜转 讻讘讜讚 讘砖专 讜讚诐 诇讻讘讜讚 讛诪拽讜诐? 讗诪谞诐 讛讟注诐 诪驻讜专砖 讘住驻专讬 讛诪驻专砖讬诐 砖讙诐 讝讛 讛讜讗 讻讘讜讚 讛诪拽讜诐, 讬注谉 讻讬 讛讞讻诐 讛讜讗 诪讜专讛 讞讜拽讬 讛讗诇讛讬诐 讜转讜专讜转讬讜 讜诪讜讚讬注 诇注诐 讛讚专讱 讬诇讻讜 讘讛 讜讛诪注砖讛 讗砖专 讬注砖讜谉, 讜讗诐 诇讗 讬讛讬讛 诇讜 讻讘讜讚 讘讬讜转专 谞驻讬拽 诪讝讛 讞讜专讘讗 诇拽讬讜诐 讛转讜专讛 讜讛诪爪讜转 砖诇讗 讬讛讬讜 讚讘专讬讜 谞砖诪注讬诐 讗爪诇 讛讛诪讜谉, 讜注转讛 诪讚讘专 讝讛 讗谞讞谞讜 诇诪讚讬谉 讟注诐 谞讻讜谉 讗爪诇 讗砖讛 谞讚讛 诇讛转讬专 诇讛 讛拽讬砖讜讟 讘讬诪讬 谞讚转讛, 讻讚讬 砖诇讗 转转讙谞讛 讘注讬谞讬 讘注诇讛 讜讬讙专砖谞讛 讘注诇讛. 讜诇讝讛 讗诪专 注址讚 砖讈侄讘旨指讗 专址讘旨执讬 注植拽执讬讘指讗 诪谉 讛砖诪讬诐 讜讚专砖 讚专砖讛 诇讛砖讜讜转 讻讘讜讚 转诇诪讬讚讬 讞讻诪讬诐 诇讻讘讜讚 砖诪讬诐, 砖讗讝 诇讬诪讚 诇谞讜 讙诐 讚讘专 讝讛 诇讛转讬专 讛拽讬砖讜讟 讘谞讚讛 讻讚讬 砖诇讗 转转讙谞讛, 讻诪讜 砖诪爪讬谞讜 讛讬转专 诇讛砖讜讜转 讻讘讜讚 转诇诪讬讚讬 讞讻诪讬诐 诇讻讘讜讚 砖诪讬诐 讻讚讬 砖诇讗 讬转讙谞讛 讘注讬谞讬 讛讛诪讜谉 讜讬讛讬讜 讚讘专讬讜 谞砖诪注讬谉. 讜注讜讚 谞专讗讛 诇讬 讘住"讚, 讚专讘讬 注拽讬讘讛 讛讬讛 转讞诇转讜 注谞讬 砖讛讬讛 讻诪讛 砖谞讬诐 讘转讞诇转 讬诪讬讜 诪住讜讙 讛注谞讬讬诐, 讜讗讞专 讻讱 讘讗 讜谞讻谞住 注诐 住讜讙 讛注砖讬专讬诐, 讜诪爪讬谞讜 讗讞专 砖谞转注砖专 讛讬讛 诪讻讘讚 讗转 讗砖转讜 讘转讻砖讬讟讬谉 讬拽专讬诐 诪讛 砖诇讗 注砖讜 讝讗转 砖讗专 讞讻诪讬诐, 讻讬 讗驻讬诇讜 讗砖转讜 砖诇 专讘谉 讙诪诇讬讗诇 砖讛讬讛 谞砖讬讗 讜注砖讬专 讙讚讜诇 谞转拽谞讗转 诪诪谞讛, 讜讗诪专讛 诇讘注诇讛 讗转讛 谞砖讬讗 讜讙讚讜诇 讗讬讱 诇讗 转注砖讛 诇讬 讻诪讜 砖注讜砖讛 专讘讬 注拽讬讘讛 诇讗砖转讜?! 讜注讜讚 讗诪专讜 专讘讜转讬谞讜 讝"诇 讚讗诪专讜 诇讜 转诇诪讬讚讬讜 专讘讬谞讜 讘讬讬砖转谞讜 讘诪讛 砖讗转讛 注讜砖讛 讻诇 讻讱 诇讗砖转讱! 讜诪讗讞专 砖讛讬讛 谞讜转谉 讻讘讜讚 诇谞砖讬诐 诇讻讱 砖诐 注诇 诇讘讜 诇讚专讜砖 讜诇转转 讟注诐 讘转讻砖讬讟 讛谞砖讬诐 讙诐 讘讬诪讬 谞讚转讛, 讻讬 讛转讻砖讬讟讬谉 讛诐 讻讘讜讚 讛讗砖讛. 讜讝讛 砖讗诪专 注址讚 砖讈侄讘旨指讗 讘住讜讙 讛注砖讬专讬诐 砖讗讝 讛讬讛 谞讝讛专 讘讻讘讜讚 讛谞砖讬诐, 讜讗讝 诇讬诪讚 讛诇讻讛 讝讜 讛谞讜转谞转 讻讘讜讚 讜讬拽专 诇谞砖讬诐.





讙诇讬讜谉 讛砖"住 - 专讘讬 注拽讬讘讗 讗讬讙专

转讜住' 讚"讛 专' 注谞谞讬 讻讜' 讗讬谉 诇讛讞诪讬专 讘讻专诪诇讬转. 注讬' 讻转讜讘讜转 讚祝 讝 注"讗 转讜住' 讚"讛 诪转讜讱:





讞讬讚讜砖讬 专讘讬 注拽讬讘讗 讗讬讙专

诪转谞讬', 讘驻诇驻诇 讜讘讙专讙讬专 诪诇讞 讜讻诇 讚讘专 砖转转谉 诇转讜讱 驻讬讛 [诪讘注讜讚 讬讜诐 讗砖讛 讬讜爪讗转 讘讜] 讜讘诇讘讚 砖诇讗 转转谉 诇讻转讞讬诇讛 讘砖讘转.
讛讟注诐 砖讗住讜专 诇讬转谉 诇讻转讞讬诇讛 讚谞专讗讛 讚讛注专诪讛 讛讬讗 注讜砖转 讻讚讬 诇讛讜爪讬讗讜 讜讻诪"砖 讛转讜住'.
讜注诇 驻讬专讜砖 讛专"专 驻讜专转 砖驻讬专砖 讚讙讝讬专讛 讛讜讗 诪砖讜诐 砖讞讬拽转 住诪谞讬诐 拽砖讬' 诇讬 讛讗 讗讬转讗 讘转讜住驻转讗 (讛讜讘讗 讘讛专讬"祝 住"驻 砖诪讜谞讛 砖专爪讬') 讗讬谉 诇讜注住讬诐 诪讜住讻讬 讘砖讘转 讗讬诪转 讘讝诪谉 砖诪讻讜讬谉 诇专驻讜讗讛 讜讗诐 诪驻谞讬 专讬讞 讛驻讛 诪讜转专, 讜讻谉 驻住拽讬谞谉 讘砖"注 (住讬' 砖讻讞), 讛专讬 讚诪驻谞讬 专讬讞 讛驻讛 诇讗 诪拽专讬 专驻讜讗讛. 讜讛讗 讛讻讗 讚驻诇驻诇 讚讛讜讗 诪砖讜诐 专讬讞 讛驻讛 讜讗住讜专, 讜诇诪讛 讚诪住拽讜 转讜住' 讚讛讟注诐 讚讞讝讬 讻诪注专诪转 诇讛讜爪讬讗 谞讬讞讗, 讗讘诇 诇讛专"专 驻讜专转 拽砖讛:





驻谞讬 讬讛讜砖注

讘诪砖谞讛 讬讜爪讗讛 讗砖讛 讜讻讜' 讘讻讘讜诇 讜讘驻讬讗讛 谞讻专讬转 诇讞爪专 讜驻讬专砖"讬 讚讛讗讬 讻讘讜诇 讚讛讻讗 诇讗 驻诇讬讙讬 讘讛 讗诪讜专讗讬 讚诇讻"注 讻讬驻讛 砖诇 爪诪专. 讜谞专讗讛 讚诇讬砖谞讗 讚诪转谞讬' 讛讻讬 诪砖诪注 诇讬讛 诪讚拽转谞讬 讘讻讘讜诇 讜讘驻讬讗讛 谞讻专讬转 讘讞讚 讘讘讗 讘讗驻讬 谞驻砖讛 讚讬讜爪讗讬谉 讘讛谉 诇讞爪专 讗诇诪讗 讚讘讞讚 讙讜讜谞讗 讗讬讬专讬 讘讗砖讛 讜讞讚 讟注诪讗 诇转专讜讜讬讬讛讜 讻讚诪驻专砖 讘讙诪专讗 砖讛转讬专讜 讻讚讬 砖诇讗 转转讙谞讛 注诇 讘注诇讛 讜讗注"讙 讚讗诇讬讘讗 讚专讘 讛讜讗 讚诪住拽讬谞谉 讛讻讬 讜专讘 诪驻专砖 诇讻讘讜诇 讚专讬砖 驻讬专拽讬谉 谞诪讬 讘讻讬驻讛 砖诇 爪诪专 讗驻"讛 诪诪讬诇讗 诪砖诪注 讚诇砖诪讜讗诇 谞诪讬 注"讻 讛讗讬 讟注诪讗 讗讬转 诇讬讛 讜讗"讻 诇讬转 诇谉 诇诪讬诪专 讚讛讗讬 讻讘讜诇 讚讛讻讗 讛讬讬谞讜 讻讘诇讗 讚注讘讚讗 讚讗"讻 诇讗 讛讜讬 诪讞讚 讟注诪讗 讜注讜讚 讻讬讜谉 讚专' 讬砖诪注讗诇 讘"专 讬讜住讬 谞诪讬 讗诪转谞讬' 讚讛讻讗 拽讗讬 讜驻诇讬讙 讗转谞讗 讚诪转谞讬' 讜讗诪专 讛讻诇 讻讻讘讜诇 讗"讻 注"讻 讚讻讘讜诇 讛讬讬谞讜 讻讬驻讛 砖诇 爪诪专 讚讗讬 讻讘诇讗 讚注讘讚讗 诇讗 讚诪讬 讻诇诇 诇转讻砖讬讟讬 讗砖讛 讜讟驻讬 讛讜"诇 诇诪讬诪专 讛讻诇 讻驻讬讗讛 谞讻专讬转. 讻谉 谞"诇 讜讻讘专 讛讗专讻转讬 讘讝讛 诇注讬诇 讘专讬砖 驻讬专拽讬谉 讚讗驻砖专 讚讟注诪讗 讚砖诪讜讗诇 讙讜驻讗 讚讗诪专 讻讘诇讗 讚注讘讚讗 讛讬讬谞讜 诪砖讜诐 讚转谞讗 讛讻讗 讻讘讜诇 讜驻讬讗讛 谞讻专讬转 讜诇注讬诇 砖讘拽讛 诇驻讬讗讛 谞讻专讬转 讜诇讗 拽转谞讬 讗诇讗 讻讘讜诇 诇讞讜讚讗 讜砖诐 讻转讘转讬 诇讬讬砖讘 砖讬讟转 专砖"讬 讘诪讛 砖讛拽砖讜 讛转讜' 砖诐 讜注讬讬谉 注诇讬讜:


讘转讜住' 讘讚"讛 讜讘诪讜讱 砖讛转拽讬谞讛 诇谞讚转讛 驻讬' 讛拽讜谞讟专住 讜讻讜' 注住"讛. 注讬讬谉 讘住' 诪讙"砖 诇诪"讝 讝"诇 砖讻转讘 诇讬讬砖讘 驻专砖"讬 讚讚讜拽讗 讘讝讘 诪讬拽专讬 讗爪讜诇讬 讟讬谞讜祝 讻讬讜谉 砖讗讬谞讜 谞讜砖讗讜 讗诇讗 讻讞住 注诇 讘讙讚讬讜 砖诇讗 讬转诇讻诇讻讜 诪砖讗"讻 讛讻讗 注讬拽专 讛诪讜讱 讛讬讬谞讜 砖诇讗 讬讟谞祝 讙讜驻讛 诪讞诪转 讛讘讙讚讬诐 讜讻讜' 注"砖 讜讘讗诪转 讘诇讗"讛 讬砖 住讘专讗 诇讞诇拽 讘讬谉 讝讘 诇谞讚讛 讘注谞讬谉 讝讛:


讘讚"讛 专' 注谞谞讬 讘专 砖砖讜谉 讜讻讜' 谞专讗讛 讚讛诇讻讛 讻专' 注谞谞讬 讜讻讜' 讜专' 讬砖诪注讗诇 转谞讗 讜驻诇讬讙 讜注讜讚 讚讘砖诇 住讜驻专讬诐 讛诇讱 讗讞专 讛诪讬拽诇 注讻"诇 讜诇讻讗讜专讛 讗讬谉 专讗讬讜转 讛诇诇讜 诪住驻讬拽讜转 诇注谞讬谉 注讬拽专 讛诇讻讛 讚诪讛 讘讻讱 讚专"讬 转谞讗 讛讜讗 讜驻诇讬讙 讜讛讗 拽讬"诇 讬讞讬讚 讜专讘讬诐 讛诇讻讛 讻专讘讬诐 讜讗讚专讘讛 讗讬 诇讗讜 讚诪住讬拽 住转诪讗 讚转诇诪讜讚讗 讚专"讬 转谞讗 讛讜讗 讜驻诇讬讙 讛讬讛 讘讗驻砖专 诇讜诪专 讚专' 讬砖诪注讗诇 住讘专 讚转谞讗 讚诪转谞讬转讬谉 谞诪讬 住讜讘专 讻谉 讜讛讗讬 诇讞爪专 讗讻讜诇讛 讘讘讬 讚专讬砖讗 讚诪转谞讬' 拽讗讬 讚诪砖诪注 诇讬讛 讚讘讛谞讱 谞诪讬 砖讬讬讱 砖诇讗 转转讙谞讛 讗讘诇 讻讬讜谉 讚住转诪讗 讚转诇诪讜讚讗 讗诪专 诇讛讚讬讗 讚转谞讗 讛讜讗 讜驻诇讬讙 讗"讻 诪诪讬诇讗 讚讛诇讻讛 讻住转诐 诪砖谞讛 讜诪"砖 注讜讚 讚讘砖诇 住讜驻专讬诐 讛诇讱 讗讞专 讛诪讬拽诇 谞诪讬 诇讬讻讗 专讗讬讛 讚讛讗讬 讻诇诇讗 讛讬讬谞讜 讚讜拽讗 讘讬讞讬讚 诇讙讘讬 讬讞讬讚 讘驻诇讜讙转讗 讚转谞讗讬 讗讜 讗诪讜专讗讬 诪砖讗"讻 讘讬讞讬讚 诇讙讘讬 专讘讬诐 诇讗 讗砖讻讞谉 讛讗讬 讻诇诇讗 讗诇讗 讘诪讗讬 讚讗诪专 砖诪讜讗诇 讚讛诇讻讛 讻讚讘专讬 讛诪讬拽诇 讘讗讘诇 讜讻讛"讙 讘注讬专讜讘讬谉. 讜讛谞专讗讛 讘讝讛 讚注讬拽专 讚讘专讬 讛转讜住驻转 讘讻诇 讝讛 讛讚讬讘讜专 讛讬讬谞讜 诪砖讜诐 讚讘诇讗"讛 讻谉 谞讛讜讙 注诇诪讗 讘讬诪讬讛诐 讜讻诪"砖 讘住讜祝 讛讚讘讜专 砖住讜祝 讚讘专 讗诪专讜 讛拽讚诪讜谞讬诐 讚诪讜转专转 诇爪讗转 讘讛谉 讜注诇 讝讛 讻转讘讜 讻讗谉 砖讬砖 讟注诐 诇拽讜诇讗 讝讜 讻讬讜谉 讚专"讬 转谞讗 讛讜讗 讜驻诇讬讙 讗转谞讗 讚诪转谞讬转讬谉 讜讗"讻 讗驻砖专 讚讛讗 讚讗诪专 专讘讬 注谞谞讬 诪砖诪讬讛 讚专"讬 讘"专 讬讜住讬 讛讬讬谞讜 砖讘讗 诇拽讘讜注 讛诇讻讛 讻诪讜转讜 讜驻诇讬讙 讗讚专讘 讚驻住拽 讻转谞讗 讚诪转谞讬转讬谉 讜讗"讻 讻讬讜谉 讚驻诇讜讙转讗 讚专讘 讜专讘讬 注谞谞讬 讛讬讗 砖驻讬专 砖讬讬讱 诇讜诪专 讚讛诇讱 讗讞专 讛诪讬拽诇. 讻谉 谞"诇 讜注讬讬谉 讘诪讛专砖"讗:


讘讗"讚 讜专' 注谞谞讬 讜讻讜' 讚讘讞爪专 诪注讜专讘转 诇讬讻讗 砖讜诐 讞讬讚讜砖 讜讻讜' 注住"讛. 讜讗讬谉 诇讛拽砖讜转 讗"讻 讚诇专讘 谞诪讬 砖专讬 讘讘讬转 讜讘讞爪专 诪注讜专讘转 讗"讻 讘讻讘讜诇 讜讘驻讬讗' 谞讻专讬转 讗诪讗讬 讛转讬专讜 诇爪讗转 讗驻讬' 讘讞爪专 砖讗讬谞讛 诪注讜专讘转 讻讚讬 砖诇讗 转转讙谞讛 讻讬讜谉 讚讘诇讗"讛 专砖讗讛 诇讛转拽砖讟 讘讛谉 讘讞爪专 诪注讜专讘转 讜讘讘讬转 讗诇讗 讚讗驻砖专 砖讗诐 谞讞诪讬专 注诇讬讛 诇爪讗转 讘讞爪专 砖讗讬谞讛 诪注讜专讘转 砖讜讘 诇讗 转转拽砖讟 讘讛谉 讗驻讬诇讜 讘讘讬转 诇驻讬 砖讗讬诪转 砖讘转 注诇讬讛 讜讬专讗讛 讚诇诪讗 诪砖转诇讬 讜谞驻拽讛 讘讞爪专 砖讗讬谞讛 诪注讜专讘转 讻谉 谞专讗讛 诇讬 讜注讬讬谉 讘诪讛专砖"讗 讜诪讛 砖讚拽讚拽 讘讚讘专讬 讛转讜住' 讚讛讻讗 注诇 讚讘专讬讛诐 讘驻专拽 讻讬专讛 讚诪砖诪注 诇讬讛 砖专讜爪讬诐 诇讜诪专 砖诐 讚转讻砖讬讟讬 讗砖讛 砖讗讬谞讛 专砖讗讬 诇爪讗转 讘讛谉 诇讞爪专 讛讜讬 讻讻诇讬 砖诪诇讗讻转讜 诇讗讬住讜专 讜诇注"讚 诪注讜诇诐 诇讗 注诇讛 讻谉 讘讚注转 讛转讜住' 讗诇讗 讚注讬拽专 讻讜讜谞转诐 砖诐 讚讗注"讙 讚讛谞讱 转讻砖讬讟讬谉 诇讗 讞讝讜 诇讛 讘砖讘转 诪讟注诪讗 讚驻专讬砖讬转 讗"讻 讬砖 住讘专讗 诇讜诪专 讚诇讗 讛讜讬 讗诇讗 讻爪专讜专讜转 讜诪注讜转 讜讻讬讜爪讗 讘讛谉 砖讗住讜专讬谉 诇讙诪专讬 讘讟诇讟讜诇 讜讛讬讬谞讜 讚拽讗诪专 诪"讟 讚砖专讬 讛讜讗讬诇 讜讗讬讻讗 转讜专转 讻诇讬 注诇讬讛 讜讛讻讜讜谞讛 讘讝讛 讚讗注"讙 砖讻诇 讻诇讬 讚诪诇讗讻转讜 诇讗讬住讜专 讜讘砖讘转 诇讗 讞讝讬 诇讛讱 诪讬诇转讗 讜讗驻"讛 诇讗 讞砖讘讬谞谉 诇讛讜 讻爪专讜专讜转 讜诪注讜转 讗诇讗 讻讬讜谉 讚讘讞讜诇 讞讝讬讬谉 讘砖讘转 谞诪讬 转讜专转 讻诇讬 注诇讬讛 讜诪砖"讛 诪讜转专讬谉 诇讟诇讟诇谉 诇爪讜专讱 讙讜驻谉 讜诪拽讜诪谉 讜诇讗 诪讞诪讛 诇爪诇 讗"讻 诪诪讬诇讗 讚讻"砖 讚砖讬讬讱 讛讗讬 讟注诪讗 讘砖讬专讬谉 讜谞讝诪讬诐 讜讟讘注讜转 讚讻讬讜谉 讚讘讞讜诇 讛讜讬 讻诪讜 诪诇讘讜砖讬 讗砖讛 讗"讻 诇讗 讙专讬注讬 诪讻诇讬诐 砖诪诇讗讻转谉 诇讛讬转专 讚讗驻讬' 诪讞诪讛 诇爪诇 砖专讬 讗注"讙 讚讘砖讘转 诇讗 讞讝讬讬谉. 讻谞"诇 讜讚讜"拽:


讘讙诪专讗 讗专"讬 讗诪专 专讘 讻诇 诪拽讜诐 砖讗住专讜 讞讻诪讬诐 诪驻谞讬 诪专讗讬转 讛注讬谉 讜讻讜' 讜驻专砖"讬 讻讙讜谉 砖专讬讜谉 讜拽住讚讗 讜诪讙驻讬讬诐 讜讻讜'. 谞专讗讛 砖讛讜讻专讞 诇驻专砖 讻谉 讚讗诇"讻 讗讬谉 诪拽讜诐 诇讛讱 诪讬诪专讗 讚专讘 讛讻讗 讘砖诪注转讬谉 讗讘诇 诇驻讬专讜砖讜 谞讬讞讗 讚砖驻讬专 拽讗讬 讗讛讱 诪讬诪专讗 讚专讘 讚诇注讬诇 讘住诪讜讱 砖讗讜住专 诇爪讗转 谞砖讬诐 讘转讻砖讬讟讬谉 讗驻讬诇讜 诇讞爪专 讜诇讗 转讬诪讗 讚讚讜拽讗 讘讛谞讱 讗讜住专 诪砖讜诐 讚诪专讙诇讬 讘讛讜 讜谞驻拽讗 讘讛讜 诇专讛"专 讜讗"讻 住讚"讗 讛讬讻讗 讚诇讬讻讗 讞砖砖讗 讻讙讜谉 讘讛谞讱 砖讗讬谉 讗住讜专讬谉 讗诇讗 诪砖讜诐 诪专讗讬转 注讬谉 讛讜"讗 讚砖专讬 拽诪"诇 讚讗驻"讛 讗住讜专. 诪讬讛讜 讬讜转专 谞专讗讛 诇驻专砖 讗讬驻讻讗 讜讛讬讬谞讜 诇驻讬 砖讬讟转 讛转讜住驻讜转 讚讘讛谞讱 讚诇注讬诇 讗驻讬诇讜 诇专讘 诪讜转专 讘讞爪专 诪注讜专讘转 讜讻"砖 讘讘讬转 诪砖讗"讻 讘讛谞讱 讚讗住讜专讬谉 诪砖讜诐 诪专讗讬转 注讬谉 讚谞专讗讛 讻讗讬诇讜 诇讜讘砖谉 诇诪诇讞诪讛 讜讛讜讬 注讜讘讚讗 讚讞讜诇 讜诪砖"讛 讗住讜专 讗驻讬诇讜 讘讘讬转. 讜讝讛 谞专讗讛 诇讬 注讬拽专 讜讚讜"拽:

讗诪专 专讘 讬讛讜讚讛 讗诪专 专讘 讻诇 诪拽讜诐 砖讗住专讜 讞讻诪讬诐 诪驻谞讬 诪专讗讬转 讛注讬谉 讜讻讜' 注讬讬谉 驻"拽 讚讘讬爪讛 讚祝 讟' 讜诪"砖 砖诐 讘砖讬讟讛 诪拽讜讘爪转. 讜注诪"砖 讛专讘 砖诇讟讬 讛讙讘讜专讬诐 驻"拽 讚注"讝 讜注诪"砖 讛专讘 讘讗专 砖讘注 讚祝 爪"讘. 讜注诪"砖 讛专讘 砖诇讟讬 讛讙讘讜专讬诐 注爪诪讜 驻' 讞讘讬转:

